《贺新郎》
宋代·李泳

门掩长安道。卷重帘、垂杨散暑，嫩凉生早。午梦惊回庭阴翠，蝶舞莺吟未了。政露冷、芙蓉池沼。金雁尘昏么弦断，理馀音、尚想腰支袅。欢渐远，思还绕。临皋望极沧江渺。晚潮平、湘烟万顷，断虹残照。彩舫凌波分飞后，别浦菱花自老。问锦鲤、何时重到。楼迥层城看不见，对潇潇、暮雨怜芳草。幽恨阔、楚天杳。

作者简介：李泳（？～一一八九？），字子永，号兰泽，扬州（今属江苏）人，家于庐陵（今江西吉安）。正民子，洪弟。尝官两浙东路安抚司准备差遣（《八琼室金石补正》卷一一五）。孝宗淳熙十四年（一一八七）知溧水县（《景定建康志》卷二七），淳熙末卒（宋洪迈《夷坚三志己序》）。有《兰泽野语》（同上书），及弟兄五人合集《李氏花萼集》（《直斋书录解题》卷二一），均佚。今录诗七首。